Der er både skibe, musik og fyrværkeri på menuen, når Tall Ship Races 2022 kommer til Aalborg. Og som tilbehør til det festlige måltid, så kan aalborgensere også forberede sig på trafikale ændringer. For allerede fra tirsdag  2. august vil Nyhavnsgade fra Rendsburggade til Ved Stranden være afspærret. Afspærringen fortsætter indtil arrangementet slutter 7. august klokken 18. Men det er ikke de eneste trafikale ændringer, der venter. For udover vejspærringerne så vil de to broer også blive påvirket. Limfjordsbroen I forbindelse med det enorme fyrværkerishow, der afholdes lørdag 6. august, lukkes Limfjordsbroen for al trafik. Klokken 12 vil den østlige vejbane, fortov og cykelsti på Limfjordsbroen blive afspærret, og det betyder, at biler kun vil kunne køre mod nord i et spor. Klokken 18 afspærres broen Limfjordsbroen for al passage. Først  7. august vil der igen blive åbnet for den almindelige trafik på Limfjordsbroen. Kulturbroen Kulturbroen vil også være afspærret under fyrværkerishowet lørdag  6. august. Denne afspærring er dog mere kortvarig, da den foregår fra 22.45 til 23.40. Umiddelbart efter fyrværkeriet lørdag aften, vil Kulturbroen blive åbnet igen.

Opsummering:
Skal du på tur i Aalborg den kommende weekend, så er det med at være ekstra opmærksom på trafikken.